Barist var í Panjshir-dalnum í austurhluta Afganistan í morgun, en hann er síðasta vígið sem hefur ekki fallið í hendur Talibana. Bardagarnir hafa tafið fyrir að ný ríkisstjórn verði kynnt í landinu.
Bardagar hafa staðið yfir í Panjshir-dalnum unfanfarna daga. Þar hafa uppreisnarmenn gegn Talibönum ásamt leyfum af stjórnarhernum, reynt að verja svæðið gegn ásókn þeirra og gengið vel, enda afar vel vopnum búnir. Í hópi þeirra er Amrullah Saleh, fyrrverandi varaforseti Afganistans. Talið er að hundruð manna hafi fallið í þessum bardögum þó að ekkert hafi verið formlega staðfest í þeim efnum. Í gærkvöld heyrðust skothvellir í Kabúl þegar fregnum um að Talibanar hefðu náð dalnum á sitt vald var fagnað.
Heimildarmaður innan Talibana staðhæfði við Reuters fréttastofuna að dalurinn væri unninn en Talibanar hafa hins vegar ekki staðfest það formlega. Og íbúí í dalnum sagði við AFP að þessar fregnir væru ekki réttar.
Þetta svæði hefur í gegnum tíðina verið helsta vígi þeirra afgana sem aðhyllast ekki skoðanir Talibana. Það hélt til að mynda sjálfstæði í tíu ár eftir að Sovétmenn réðust þar inn nítján hundruð sjötíu og níu, sem og í fyrri stjórnartíð Talibana frá nitján hundruð níutíu og sex til tvö þúsund og eitt. Svo virðist sem Talibanar ætli ekki að láta það gerast nú. Til hefur staðið að kynna formlega nýja ríkisstjórn en fréttaskýrendur telja að það verði líklega ekki gert fyrr en Talibanar hafa náð dalnum á sitt vald.
En á meðan á þessu gengur hefur alþjóðasamfélagið áhyggjur af óbreyttum borgurum. Sameinuðu þjóðirnar vöruðu við því í gær að átján milljónir manna þurfi neyðaraðstoð núna, og annað eins gæti fljótlega bæst við. Þá hafa stjórnvöld í Katar tekið að sér að hýsa flóttamenn tímabundið áður en þeir fá dvalarstað til frambúðar og eru meðal annars leikstaðir heimsmeistaramótsins í knattspyrnu á næsta ári nýttir í það.
Talibanar reyna nú að ná til sín síðasta héraðinu í Afganistan sem ekki er á þeirra valdi. Þessir bardagar eru taldir helsta hindrunin fyrir því að ný ríkisstjórn í landinu verði kynnt.